Stjórn Sjóbaðsfélags Akraness heiðraði í gær þá félaga Helga Hannesson og Tryggva Björnsson fyrir þeirra þátt í að kveikja áhuga fyrir sjósundi á Akranesi . Var þeim afhent viðurkenningarskjal og blóm við stutta athöfn á Aggapalli . Í ávarpi sem Guðmundur Sigurbjörnsson formaður sjóbaðsfélagsins hélt sagði hann m.a : „ Við sem erum í þessum félagsskap lítum á þá Helga og Tryggva sem frumkvöðla á þessu sviði þó svo að sjósund hafi byrjað fyrir rúmum 100 árum síðan . Það var fyrir nærri tveimur árum sem við hjá sjóbaðsfélaginu héldum upp á þessi tímamót með sjósundi í Lambhúsasundi þar sem fyrsta sundkeppnin á Akranesi fór fram . Við munum flest eftir því þegar Helgi og Tryggvi voru að synda hér í sjónum á Langasandi og það vakti aðdáun okkar . Við sem stundum sjósund í dag vitum vel hversu góð tilfinning það er að synda í sjónum við Langasand . Það er í senn áskorun og vellíðan og færir okkur aukinn kraft , “ sagði Guðmundur . Skömmu eftir að þeim köppum var veitt þessi viðurkenning í gær var þreytt svokallað Skarfavararsund í annað sinn , en það er um 1600 metra sjósund frá Skarfavör að Langasandi . Hátt í 30 manns stunda sjósund á Akranesi á hverju ári . Þátttakan er eins og gengur meiri á sumrin , en þó er hópur hátt í tíu sundkappa sem fer allt árið í sjóinn , hvernig sem viðrar . Fer daglega í sund Það var létt yfir þeim Tryggva og Helga eftir stutta athöfn á Langasandi . Aðspurðir sögðust þeir ekki muna hvor þeirra hafi byrjað að synda meðfram ströndinni við Langasand , en oft hafi þeir synt þar saman . „ Ég fylgdist með því þegar Tryggvi var að fara þetta upp í þrisvar á dag niður í sjó til að kæla sig , “ rifjar Helgi upp . Tryggvi , sem er Strandamaður , kveðst snemma hafa byrjað að iðka sjósund . Það sé hressandi og nærandi . Sjálfur fer hann enn í sund á hverjum degi , að vísu í sundlaugina á Jaðarsbökkum , enda er hann líkamlega vel á sig kominn þótt árin séu orðin mörg . Á fimmtán ára afmæli Jaðarsbakkalaugarinnar , haustið 1998 , fékk Tryggvi sérstaka viðurkenningu fyrir góða ástundun í laugina og væri ástæða til að endurtaka leikinn nú 30 árum eftir vígslu hennar því iðulega er Tryggvi að ganga heim úr sundlauginni í hvaða veðri sem er þegar nágrannar hans við Jaðarsbrautina eru að vakna um sjöleytið á morgnana . Helgi Hannesson sundkennari kenndi flestum þeim að synda sem nú stunda sjósund á Langasandi . Helgi kveðst ekki hafa farið í sjóinn síðustu tvö árin enda verið að kljást við veikindi . „ Sjósund er hins vegar allra meina bót og ekkert er betra til að hreinsa hugann en að synda í sjónum , “ segir hann . Helgi á enn gildandi Íslandsmet í sundi , en það setti hann árið sem hann varð 55 ára , eftir að hann fékk fyrsta hjartaáfallið . Metið er í 400 metra skriðsundi í flokki 50 ára og eldri og var sett fyrir 18 árum .